钦定古今图书集成/明伦汇编/氏族典/第113卷 > 崔景荣
## 钦定古今图书集成/明伦汇编/氏族典/第113卷 > 崔景荣

按《明外史崔景荣传》：“景荣，字自强，长垣人。万历十一
年进士。授平阳府推官，擢御史，巡按甘肃、湖广、河南，
最后按四川。播州乱，景荣监大帅刘𬘩、吴广辈军。播
州平，总督李化龙疏叙监军功，弗及。景荣已晋太仆
少卿。三年满，擢右佥都御史，巡抚宁夏。银定素骄，岁
入掠，景荣亲督战破之。四十一年，入为兵部右侍郎”，
总京营戎政，改吏部，以疾辞去。逾年，起宣府、大同总
督。召还，晋兵部尚书。为言官所论，景荣遂引疾归。天
启四年，特起为吏部尚书。时魏忠贤盗国柄，群小更
相倚附，逐尚书赵南星，即家起景荣，欲倚为助。比至，
忠贤饰大宅以待，景荣不赴，忤忠贤指，又移书魏广
微，劝其申救杨涟、左光斗。广微不得已为具揭。寻以
景荣书为征，曰：“景荣教我也。”于是御史倪文焕、门克
新先后劾景荣，削夺为民。崇祯改元，复原职。四年卒。
赠少保